|  |
| --- |
| Photo displaying partial image of two pie charts on a canvas-textured page |
| Ikgadējais ziņojums  par revīzijas kvalitātes kontroles nodrošināšanu 2018.gadā |
| |  |  |  | | --- | --- | --- | | Latvijas Republikas Finanšu ministrija |  | 2019 | |

APSTIPRINU

Finanšu ministrijas

valsts sekretāre

Baiba Bāne

Rīgā, 2019.gada 1.februārī

**Ikgadējais ziņojums**

**par revīzijas kvalitātes kontroles nodrošināšanu 2018.gadā**

2019.gads, Rīga

Saturs

[Ievads 3](#_Toc536184839)

[1. Pārbaužu (inspekciju) plānošanas, norises un sasniedzamo rezultātu vispārējais apraksts 4](#_Toc536184840)

[2. 2018. gada pārbaužu (inspekciju) perioda kopējie rezultāti 7](#_Toc536184841)

[3. Veicamo pasākumu kopsavilkums saistībā ar pārbaužu (inspekciju) ieteikumu ieviešanu 13](#_Toc536184842)

[4. Saistībā ar 2018. gada pārbaužu (inspekciju) periodā konstatētajiem trūkumiem ierosinātās administratīvās lietas un piemērotās sankcijas 14](#_Toc536184843)

[5. Par turpmāk nākamajā periodā veicamo pārbaužu (inspekciju) galvenajiem jautājumiem 15](#_Toc536184844)

# Ievads

Latvijas Republikas Finanšu ministrija ir sagatavojusi Ikgadējo ziņojumu par revīzijas kvalitātes kontroles nodrošināšanu 2018.gadā (turpmāk - Ziņojums), pamatojoties uz Eiropas Parlamenta un Padomes 2014.gada 16.aprīļa Regulas (ES) Nr.537/2014 par īpašām prasībām attiecībā uz obligātajām revīzijām sabiedriskas nozīmes struktūrās un ar ko atceļ Komisijas Lēmumu 2005/909/EK (turpmāk - regula Nr.537/2014), 28.panta "c" apakšpunkta un Ministru kabineta 2017.gada 7.marta noteikumu Nr.136 „Noteikumi par revīzijas pakalpojumu kvalitātes kontroles prasību ievērošanas pārbaudi un pilnvaroto pārstāvju kvalifikācijas prasībām” (turpmāk - MK Noteikumi Nr.136) 28.punktā minētajām ziņošanas prasībām un termiņiem.

Ziņojuma 1. nodaļā tiek aprakstīts, kā Finanšu ministrijas pilnvarotie pārstāvji (turpmāk - pilnvarotie pārstāvji) plāno un veic uz riska pieeju balstītas revīzijas pakalpojumu kvalitātes kontroles pārbaudes (turpmāk - pārbaudes (inspekcijas)), lai attīstītu un padarītu efektīvākas zvērinātu revidentu un zvērinātu revidentu komercsabiedrību (turpmāk - zvērinātu revidentu prakšu), kas sniedz revīzijas pakalpojumus sabiedriskas nozīmes struktūrām (turpmāk - SNS), uzraudzības metodes, instrumentus un praksi.

Ziņojuma 2. nodaļā sniegta kvantitatīva informācija par pārbaudāmo zvērinātu revidentu praksi, kas sniedz revīzijas pakalpojumus SNS, tirgus segmentāciju, pārbaudei pakļautajiem atsevišķiem revīzijas uzdevumiem, pārbaudēs (inspekcijās) konstatētajiem trūkumiem un zvērinātu revidentu praksēm piešķirtajām vērtējuma kategorijām.

Ziņojuma 3. nodaļa apkopo zvērinātu revidentu praksēm sniegtos ieteikumus, noslēdzot 2018.gada pārbaužu (inspekciju) periodu.

Ziņojuma 4. nodaļā atspoguļota informācija par Finanšu ministrijas kā kompetentās iestādes (saskaņā ar Revīzijas pakalpojumu likuma 37.⁵ panta pirmo daļu Finanšu ministrija ir kompetentā iestāde regulas Nr.537/2014 20.panta 1.punkta izpratnē, un ir atbildīga par šajā regulā tai noteikto uzdevumu izpildi un regulas noteikumu piemērošanas nodrošināšanu) piemērotajām sankcijām vai administratīvajiem pasākumiem par revīzijas jomu reglamentējošo normatīvo aktu prasību neievērošanu attiecībā uz zvērinātiem revidentiem un zvērinātu revidentu praksēm, kas sniedz revīzijas pakalpojumus SNS, saistībā ar 2018.gada pārbaužu (inspekciju) periodā konstatētajiem trūkumiem.

Ziņojuma 5. nodaļā norādīta informācija par turpmāk veicamo pārbaužu (inspekciju) darbības virziena prioritātēm 2019.gadā, lai turpinātu veicināt un uzlabot Latvijas revīzijas pakalpojumu, kas sniegti SNS, revīzijas pakalpojumu kvalitāti.

# Pārbaužu (inspekciju) plānošanas, norises un sasniedzamo rezultātu vispārējais apraksts

**Tiesiskais pamatojums**

Revīzijas pakalpojumu likuma 35.¹ panta “Revīzijas pakalpojumu kvalitātes kontrole” pirmā daļa nosaka, ka Finanšu ministrija sadarbībā ar Latvijas Zvērinātu revidentu asociāciju (turpmāk - LZRA) nodrošina uz riska pieeju balstītu revīzijas pakalpojumu kvalitātes kontroli, lai tiktu ievērotas normatīvo aktu, Latvijā atzīto starptautisko revīzijas standartu (turpmāk – SRS) un Latvijā atzīto starptautisko publiskā sektora revīzijas standartu prasības, profesionālās ētikas normas, kā arī neatkarību un objektivitāti revīzijas pakalpojumu sniegšanā. Finanšu ministrija nodrošina uz risku izvērtējumu balstītu revīzijas pakalpojumu kvalitātes kontroli (revīzijas pakalpojumu kvalitātes kontroles prasību ievērošanas pārbaudi) tām zvērinātu revidentu praksēm un tiem zvērinātiem revidentiem, kuri ir snieguši revīzijas pakalpojumus SNS pēdējo triju gadu laikā kopš pēdējās tiem veiktās revīzijas pakalpojumu kvalitātes kontroles. Augstākminētā panta ceturtā daļa nosaka, ka pilnvarotais pārstāvis ne retāk kā reizi trijos gados pārbauda, kā revīzijas pakalpojumu kvalitātes kontroles prasības ievēro tās zvērinātu revidentu prakses un zvērināti revidenti, kuri sniedz revīzijas pakalpojumus SNS, un sastāda šīs pārbaudes protokolu. Revīzijas pakalpojumu kvalitātes kontroles prasību ievērošanas pārbaudi veic saskaņā ar regulas Nr.537/2014 26.panta prasībām un Revīzijas pakalpojumu likuma prasībām.

MK Noteikumi Nr.136 nosaka kārtību, kādā pilnvarotais pārstāvis pārbauda revīzijas pakalpojumu kvalitātes kontroles prasību ievērošanu tām zvērinātu revidentu praksēm un zvērinātiem revidentiem, kuri sniedz revīzijas pakalpojumus SNS, pilnvaroto pārstāvju kvalifikācijas prasības, pārbaudes protokolā ietveramās ziņas, kā arī pārbaužu programmas saturu.

**2018.gada pārbaužu (inspekciju) periodā izvirzītie mērķi:**

- gūt pietiekamu pārliecību par zvērinātu revidentu vai zvērinātu revidentu prakšu sniegto revīzijas pakalpojumu (gada pārskatu un/vai konsolidēto gada pārskatu revīzijas) SNS, kvalitātes kontroles prasību ievērošanu saskaņā ar regulas Nr.537/2014 prasībām un Revīzijas pakalpojumu likuma, ievērojot Latvijā atzītos SRS);

- pārbaudīt, kā zvērināts revidents un zvērinātu revidentu prakse ievēro iekšējās kvalitātes kontroles politiku un procedūras, kas izstrādātas atbilstoši zvērinātu revidentu prakses darbības apjomam un sarežģītībai.

**Pārbaudes plānošana**

Revīzijas pakalpojumu likuma 35.1 panta 3.2daļa nosaka, ka zvērinātu revidentu prakses un zvērināti revidenti, kuri sniedz revīzijas pakalpojumus SNS, katru gadu līdz 1.jūlijam iesniedz Finanšu ministrijai regulas Nr.[537/2014](http://eur-lex.europa.eu/eli/reg/2014/537/oj/?locale=LV) 14.pantā minēto informāciju. Finanšu ministrija apkopo un analizē saņemto informāciju un veic pasākumus konstatēto neatbilstību novēršanai.

Zvērinātu revidentu prakšu iesniegtā informācija tiek ievadīta SNS iecelto revidentu uzraudzības IT sistēmā un, pamatojoties uz šiem datiem, pilnvarotais pārstāvis plāno veicamās kārtējās pārbaudes (inspekcijas), atlasot zvērinātu revidentu prakses veiktos pārbaudāmos revīzijas uzdevumus (turpmāk – atlases kopa). Atlases kopas mērķis ir nodrošināt uz riska pieeju balstītu zvērinātu revidentu prakses un konkrētu revīzijas uzdevumu atlasi kārtējā kalendārā gada pārbaudei (inspekcijai). Atlases kopai ir pakļauti visi tajā ievadītie revīzijas uzdevumi, tādējādi atlases rezultātā tiek atlasīti revīzijas uzdevumi, kas ir pakļauti augsta riska pakāpes vērtējumam. Atlases kopa tiek veidota 10% apmērā no visiem augsta riska revīzijas uzdevumiem, kas nejaušības kārtībā kārtējā gada pārbaudei atlasīti SNS iecelto revidentu uzraudzības IT sistēmā, kā arī ievērojot nosacījumu, ka pārbaudei tiek pakļauta katra zvērinātu revidentu prakse vismaz vienu reizi trijos gados. SNS iecelto revidentu uzraudzības IT sistēma ir metodoloģijas rīks (uz risku balstītu revīzijas uzdevumu atlases mehānisms), kas palīdz identificēt un atlasīt pārbaudāmās zvērinātu revidentu prakses un noteikt riskantākos revīzijas uzdevumus. Atlases kopa tiek atlasīta pārbaudei (inspekcijai), izvēloties augsta riska revīzijas uzdevumus pēc sekojošiem nosacījumiem:

* revīzijas uzdevumi par SNS darbību uzraudzības procesā konstatētām neatbilstībām;
* apjomīgi un sarežģīti revīzijas uzdevumi;
* revīzijas uzdevumi, kurus pārbaudāmā zvērinātu revidentu prakse ir sniegusi pirmo reizi;
* revīzijas uzdevumi sarežģītām un specializētām nozarēm (piemēram, finanšu un apdrošināšanas nozare).

Pirms kārtējās pārbaudes (inspekcijas) uzsākšanas pilnvarotais pārstāvis sastāda revīzijas pakalpojumu, kas sniedz SNS, kvalitātes kontroles ievērošanas pārbaužu (inspekciju) programmu kārtējam kalendārajam gadam, kuru apstiprina Finanšu ministrijas valsts sekretārs. 2018.gada inspekciju perioda kārtējās pārbaudes (inspekcijas) noritēja laika periodā no septembra mēneša līdz decembra mēnesim.

**Pārbaudes apjoms un veikšanas kārtība**

Finanšu ministrijas pilnvarotie pārstāvji veic revīzijas pakalpojumu kvalitātes kontroles prasību ievērošanas pārbaudes (inspekcijas) zvērinātu revidentu prakses līmenī un atsevišķa revīzijas uzdevuma līmenī, lai novērtētu iekšējās kvalitātes kontroles sistēmas (turpmāk – IKKS) vides funkcionalitāti gan zvērinātu revidentu prakses līmenī, gan arī IT sistēmas atlasīto, atsevišķu revīzijas uzdevumu failu, ko revidējis pārbaudāmās zvērinātu revidentu prakses ietvaros tajā strādājošais atbildīgais zvērinātais revidents, līmenī.

Revīzijas pakalpojumu kvalitātes kontroles prasību ievērošanas pārbaude (inspekcija) zvērinātu revidentu prakses līmenī atbilst Eiropas Revīzijas pārraudzības struktūru komitejas *(CEAOB*) izstrādātam zvērinātu revidentu prakses IKKS novērtēšanas metodoloģijas rīkam - projektam */Common Audit Inspection Methodology/*, kas balstās uz jautājumu izlasi atsevišķās revīzijas jomās un tiek piemērots grupu revīziju programmās. Pilnvarotais pārstāvis, veicot pārbaudāmās zvērinātu revidentu prakses IKKS novērtēšanu, izvērtē, kā tiek nodrošināta 1. Starptautiskā kvalitātes kontroles standarta “Kvalitātes kontrole firmās, kas veic finanšu pārskatu revīzijas un pārbaudes un sniedz citus apliecinājuma un radniecīgos pakalpojumus”, Revīzijas pakalpojumu likuma un Ministru kabineta 2017.gada 7.februāra noteikumos Nr.75 “Zvērinātu revidentu un zvērinātu revidentu komercsabiedrību darba organizācijas noteikumi” (turpmāk - MK Noteikumi Nr.75) noteikto prasību ievērošana. Zvērinātu revidentu prakses IKKS līmenī pārbaude tika veikta, intervējot zvērinātu revidentu prakses atbildīgos darbiniekus un vadību un pārbaudot zvērinātu revidentu prakses uzrādītos dokumentus gan elektroniskā, gan papīra formāta veidā. Veicamās pārbaudes (inspekcijas) laikā pilnvarotais pārstāvis dokumentē iegūtās ziņas, veidojot atsevišķu pārbaudes (inspekcijas) lietu.

Savukārt, attiecībā uz IKKS prasību ievērošanu atsevišķa revīzijas uzdevuma līmenī, kas sniegts SNS, pārbaude tika veikta, pārliecinoties, vai pārbaudei (inspekcijai) pakļautais revīzijas uzdevums ir veikts saskaņā ar ES regulas Nr.537/2014, Revīzijas pakalpojumu likuma un Latvijā atzīto SRS prasībām. Tiek izvērtēts, kā zvērinātu revidentu prakse, veicot revīziju atsevišķa revīzijas uzdevuma ietvaros, pievērš uzmanību tam, vai revīzijas darba grupa atbildīgā zvērināta revidenta vadībā atbilstoši ir identificējusi un atspoguļojusi būtiskākos un nozīmīgākos veiktā revīzijas uzdevuma riskus, kā arī nodefinējusi un izvēlējusies atbilstošas revīzijas procedūras.

**Pārbaužu (inspekciju) rezultāti**

Atbilstoši MK Noteikumu Nr.136 5.punktam pilnvarotais pārstāvis izvērtē pārbaudes (inspekcijas) laikā konstatētos trūkumus un, beidzoties kārtējai pārbaudei, novērtē pārbaudīto zvērinātu revidentu praksi. Saskaņā ar regulas Nr. 537/2014 26. panta 9.punktu par katru inspekciju pilnvarotais pārstāvis sagatavo pārbaudes protokolu, iekļaujot kvalitātes nodrošināšanas pārbaudes galvenos secinājumus un ieteikumus. Pārbaužu (inspekciju) rezultāti tiek uzrādīti pārbaudes protokolā, kas atbilst prasībām, kuras noteiktas regulas Nr. 537/2014 26. panta 9. punktā minētajam inspekciju ziņojuma saturam. Katra pārbaudītā zvērinātu revidentu prakse saņem novērtējumu 4 kategoriju sistēmā, pamatojoties uz MK noteikumu Nr.136 7.punktu, kas nosaka, ka zvērināta revidenta vai zvērinātu revidentu prakses IKKS tiek novērtēta atbilstoši šīm kategorijām un novērtējums tiek iekļauts sagatavotajā Pārbaudes protokolā.

IKKS kategorijas:

1. kategorija – darbojas labi: trūkumi nav konstatēti vai ir konstatēti maznozīmīgi trūkumi, kuri neietekmē pārbaudītās zvērinātu revidentu prakses vai zvērināta revidenta iekšējās kvalitātes kontroles sistēmu;

2. kategorija – darbojas, bet nepieciešami atsevišķi pilnveidojumi: konstatēti atsevišķi trūkumi, kuriem ir vidēja ietekme uz pārbaudītās zvērinātu revidentu prakses vai zvērināta revidenta iekšējās kvalitātes kontroles sistēmu. Ir izteikti ieteikumi sistēmas pilnveidošanai, un zvērinātu revidentu prakse vai zvērināts revidents ir izstrādājis pasākumu plānu ieteikumu ieviešanai;

3. kategorija – darbojas daļēji, ir nepieciešami būtiski pilnveidojumi: konstatēti sistemātiski trūkumi, kuriem ir ietekme uz pārbaudītās zvērinātu revidentu prakses vai zvērināta revidenta iekšējās kvalitātes kontroles sistēmu. Ir sniegti ieteikumi sistēmas pilnveidošanai, un zvērinātu revidentu prakse vai zvērināts revidents ir izstrādājis pasākumu plānu ieteikumu ieviešanai;

4. kategorija – nedarbojas: trūkumi, kuri ir konstatēti, liecina par to, ka pārbaudītās zvērinātu revidentu prakses vai zvērināta revidenta iekšējās kvalitātes kontroles sistēma nedarbojas. Ir sniegti ieteikumi sistēmas pilnveidošanai, zvērinātu revidentu prakse vai zvērināts revidents ir izstrādājis pasākumu plānu ieteikumu ieviešanai.

Pārbaudes protokolā tiek iekļauti arī pārbaudes secinājumi un trūkumu novēršanas plāns, kurā iekļauj ieteikumus un to ieviešanas termiņus pārbaudē konstatēto trūkumu novēršanai. Ja Pārbaudes protokolā zvērinātu revidentu praksei ir iekļauti ieteikumi, tad pilnvarotais pārstāvis veic pasākumus, lai pārbaudāmā zvērinātu revidentu prakse iesniegtu sagatavotu pārbaudes ieteikumu ieviešanas grafiku, norādot konkrētos ieteikumus, to ieviešanas termiņus un par ieviešanu atbildīgās zvērinātu revidentu prakses personas.

Saskaņā ar MK Noteikumu Nr.136 27.punktu, Finanšu ministrija katru gadu līdz 31. janvārim sagatavo pārbaužu apkopojumu par veikto pārbaužu rezultātiem par iepriekšējo kalendāro gadu. Pārbaužu apkopojumu apstiprina Ministrijas atbildīgā amatpersona un tas tiek publicēts Finanšu ministrijas mājaslapā.

1. diagramma

2018.gada inspekciju perioda pārbaužu (inspekciju) norises grafiks



# 2018. gada pārbaužu (inspekciju) perioda kopējie rezultāti

No **14** zvērinātu revidentu praksēm, kas sniedza revīzijas pakalpojumus SNS par 2017.pārskata gadu, balstoties uz augstāk minētajiem pārbaudes (inspekcijas) plānošanas rezultātiem, tika izvēlētas kopumā **6** zvērinātu revidentu prakses, kurās tika veiktas pārbaudes (inspekcijas), turklāt, atsevišķa revīzijas uzdevuma veikšanai nosakot šādas būtiskākās jomas:

* Revidējamā klienta (SNS) darbības turpināšanas riska izvērtējums – vai zvērināts revidents gada pārskata un/vai konsolidētā gada pārskata veiktās revīzijas ietvaros ir apzinājis notikumus vai apstākļus, kas rada vai varētu radīt būtiskas šaubas par revidējamā klienta (SNS) spēju turpināt savu darbību;
* Banku un Koncernu (Bankas un konsolidācijas grupas sastāvā iekļauto Bankas meitas sabiedrību kopuma) revīzijas risku identificēšana un novērtēšana.

2. diagramma

Zvērinātu revidentu prakses, kas sniedza revīzijas pakalpojumus SNS par 2017.pārskata gadu - procentuālā izteiksmē

3. diagramma

Sadalījums starp pārbaudītajām (inspicētajām) un nepārbaudītajām **14** zvērinātu revidentu praksēm, kas sniedza revīzijas pakalpojumus SNS par 2017.pārskata gadu procentuālā izteiksmē

4. diagramma

Papildu sadalījums starp pārbaudītajām (inspicētajām) un nepārbaudītajām **14** zvērinātu revidentu praksēm, kas sniedza revīzijas pakalpojumus SNS par 2017.pārskata gadu procentuālā izteiksmē

5. diagramma

Kopējo revīzijas uzdevumu **(82)**, ko veikušas SNS zvērinātu revidentu prakses par 2017.pārskata gadu, attiecībā pret 2018.gadā pārbaudīto revīzijas uzdevumu skaitu **(11**), procentuālā izteiksmē

6. diagramma

Klasifikācija par **6** pārbaudei pakļautozvērinātu revidentu prakšu un **11** pārbaudei pakļauto atsevišķo revīzijas uzdevumu attiecību uz pārbaudei (inspekcijai) pakļauto SNS komercdarbības nozari

7. diagramma

Klasifikācija pēc **6 pārbaudei pakļauto zvērinātu revidentu** prakšu un **11** pārbaudei pakļauto, atsevišķo revīzijas uzdevumu attiecībā uz SNS finanšu pārskata tipa

**Novērtējuma kategorijas**

Noslēdzoties 2018.gada pārbaužu (inspekciju) perioda veiktajām pārbaudēm (inspekcijām), katra pārbaudītā zvērinātu revidentu prakse ir saņēmusi novērtējumu (kategoriju).

8. diagramma

Piešķirtās novērtējuma kategorijas **6** pārbaudei (inspekcijai) pakļautajām zvērinātu revidentu praksēm 2018.gada inspekciju periodā

Tabula

2018.gada pārbaudēs (inspekcijās) konstatētie trūkumi

|  |  |  |
| --- | --- | --- |
|  | **Konstatētā trūkuma apraksts** | **Normatīvā regulējuma attiecīgā prasība, kas nav ievērota** |
|  | Nav sniegta informācija Finanšu ministrijai kā kompetentajai iestādei par atklātības ziņojuma publicēšanu atbilstošajā tīmekļa vietnē. | Regulas Nr.537/2014 13.panta 1.punkta un Revīzijas pakalpojumu likuma 37.5 panta pirmā daļa. |
|  | Zvērinātu revidentu praksē nav ieviests atsevišķs reģistrs vai klientu uzskaites reģistrā iekļauta vietne iespējai reģistrēt visas rakstveida sūdzības un pretenzijas, kas saņemtas saistībā ar sniegtajiem revīzijas pakalpojumiem. | MK Noteikumu Nr.75 28.punkts. |
|  | Publicētajā atklātības ziņojumā par pēdējo veikto kvalitātes kontroles pārbaudi nav sniegta pilnīga informācija par pēdējās veiktās kvalitātes kontroles veicējiem. | Regulas Nr.537/2014 13.panta 2.punkta e) apakšpunkts. |
|  | Pārbaudītā atsevišķa revīzijas uzdevuma ietvaros konstatēts, ka nav ievērota 200. SRS "Neatkarīga revidenta vispārējie mērķi un revīzijas veikšana atbilstoši starptautisko revīzijas standartu prasībām" noteiktā prasība attiecībā uz neatkarīga revidenta ziņojuma satura atbilstību normatīvā regulējuma prasībām. Piemēram, revidenta ziņojumā nav iekļauti galvenie revīzijas jautājumi un revidenta ziņojuma forma nav izvēlēta atbilstoši regulas Nr. 537/2014 prasībām. | Regulas Nr.537/2014 10.panta 2.punkts un 701.SRS "Ziņošana par galvenajiem revīzijas jautājumiem neatkarīga revidenta ziņojumā". |
|  | Pārbaudītā atsevišķa revīzijas uzdevuma ietvaros tika konstatēts, ka nav ievērota 210. SRS "Vienošanās par revīzijas uzdevuma nosacījumiem” 6.(b) (i) noteiktā prasība par finanšu pārskata un tā pielikumu noformēšanas prasību atbilstību normatīvajam regulējumam. Konstatēts, ka atšķirībā no citām finanšu pārskata daļām finanšu pārskata pielikumā:  - nav klienta vadības paraksta;  - nav norādīts tā sagatavošanas datums. | 210. SRS “Vienošanās par revīzijas uzdevuma nosacījumiem” prasība attiecībā uz finanšu pārskata pielikumu noformēšanu. |
|  | Pārbaudītā atsevišķa revīzijas uzdevuma ietvaros konstatēts, ka nav ievērota 300. SRS “Finanšu pārskatu revīzijas plānošana” prasība attiecībā uz detalizāciju laika grafika un budžeta izstrādi (plānošanu). | 300. SRS “Finanšu pārskatu revīzijas plānošana” prasība attiecībā uz detalizāciju laika grafiku un budžeta izstrādi. |
|  | Zvērinātu revidentu prakse nav pilnībā ievērojusi Revīzijas pakalpojumu likuma 42.panta trešās daļas prasību saistībā ar zvērinātu revidentu prakses civiltiesiskās atbildības apdrošināšanas (turpmāk - CTA) minimālo atbildības limitu, sniedzot revīzijas pakalpojumu SNS.[[1]](#footnote-1) | Revīzijas pakalpojumu likuma 42.panta 3.daļa. |

9. diagramma

Konstatētie trūkumi **6** pārbaudītajās zvērinātu revidentu praksēs

# Veicamo pasākumu kopsavilkums saistībā ar pārbaužu (inspekciju) ieteikumu ieviešanu

Saskaņā ar MK Noteikumu Nr.136 27.punktu Finanšu ministrija katru gadu līdz 31. janvārim apkopo iepriekšējā kalendāra gadā veikto pārbaužu rezultātus – informāciju par visu attiecīgajā gadā veikto pārbaužu konstatējumiem un sniegtajiem ieteikumiem. Pilnvaroto pārstāvju sagatavotais Pārbaužu apkopojums ietver visus pārbaudīto prakšu pārbaužu protokolos iekļautos ieteikumus, par kuriem pārbaudāmā zvērinātu revidentu prakse iesniedz pārbaudes ieteikumu ieviešanas grafiku, norādot īstenojamos ieteikumus, to ieviešanas termiņus un par ieviešanu atbildīgās zvērinātu revidentu prakses personas. Noslēdzot 2018.gada pārbaužu (inspekciju) periodu, ir apkopoti galvenie ieteikumi, kas jāīsteno pārbaudītajām zvērinātu revidentu praksēm:

**1)** **par atklātības ziņojuma publicēšanu informēt Finanšu ministriju kā kompetento iestādi** (5 zvērinātu revidentu praksēm);

**2)** **ieviest atsevišķu reģistru vai klientu uzskaites reģistrā iekļaut vietni iespējai reģistrēt visas rakstveida sūdzības un pretenzijas** (4 zvērinātu revidentu praksēm);

**3)** **atklātības ziņojumā norādīt pilnīgu un precīzu informāciju par pēdējās kvalitātes kontroles pārbaudes veicējiem** (3 zvērinātu revidentu praksēm);

**4)** **sniedzot revīzijas pakalpojumu un izdodot neatkarīgu revidenta ziņojumu, ievērot SRS un normatīvo aktu prasības** (2 zvērinātu revidentu praksēm);

**5)** **sniedzot revīzijas pakalpojumu, pārbaudīt vai klienta iesniegtais finanšu pārskats un tā pielikums, un citas gada pārskata sastāvdaļas (gada pārskats) ir noformētas atbilstoši dokumentu noformēšanas prasībām** (1 zvērinātu revidentu praksei);

**6)** **revīzijas uzdevuma plānošanas stadijā izstrādāt detalizētu laika un budžeta plānošanu katram revīzijas uzdevuma darba posmam** (1 zvērinātu revidentu praksei);

**7) atbilstoši Revīzijas pakalpojumu likuma normas prasībām, norādītajam CTA minimālajam atbildības limitam ir jābūt 2% apmērā no zvērinātu revidentu prakses revidējamā vislielākā iepriekšējā pārskata gada beigās klienta aktīvu summas** (1 zvērinātu revidentu praksei).

10. diagramma

Ieteikumu īstenošana **6** zvērinātu revidentu praksēs, procentuālā izteiksmē

# 

# 4. Saistībā ar 2018. gada pārbaužu (inspekciju) periodā konstatētajiem trūkumiem ierosinātās administratīvās lietas un piemērotās sankcijas

Saskaņā ar Revīzijas pakalpojumu likuma 38.2 pantu Finanšu ministrija izdod administratīvos aktus (lēmumus) par sankciju un uzraudzības pasākumu piemērošanu zvērinātiem revidentiem un zvērinātu revidentu praksēm, kas sniedz revīzijas pakalpojumus SNS. Kārtību, kādā Finanšu ministrija izdod administratīvos aktus (lēmumus), nosaka administratīvo aktu izdošanas kārtību reglamentējoši normatīvie akti. Papildus minētā panta ceturtā daļa nosaka, ka Revīzijas pakalpojumu likuma un regulas Nr.537/2014 prasību neievērošanas gadījumā Finanšu ministrija ir tiesīga piemērot zvērinātiem revidentiem un zvērinātu revidentu praksēm, kas sniedz revīzijas pakalpojumus SNS, attiecīgas Revīzijas pakalpojumu likumā (38.2 panta ceturtajā daļa) minētās sankcijas vai uzraudzības pasākumus. Lemjot par konkrētam zvērinātam revidentam un/vai zvērinātu revidentu praksei piemērojamo sankciju un/vai uzraudzības pasākumu, Finanšu ministrija ņem vērā šā likuma 38.2 piektajā daļā minētos vērtēšanas kritērijus un iepriekš revīzijas pakalpojumu jomā pēc veida, rakstura, būtības, sekām vai citām pazīmēm līdzīgiem pārkāpumiem piemērotās sankcijas un uzraudzības pasākumus.

Finanšu ministrijas galvenais mērķis ir novērst pārkāpumu, nevis piemērot sankcijas un/vai uzraudzības pasākumus. Gadījumos, kad Finanšu ministrija konstatē neatbilstību un pirmšķietamu pārkāpumu, zvērinātam revidentam un/vai zvērinātu revidentu praksei ir iespēja argumentēti pārliecināt Finanšu ministriju par normatīvo aktu prasību izpildīšanu konkrētajā situācijā, tai skaitā novēršot visus Finanšu ministrijas konstatētos trūkumus un neatbilstības atbilstoši Pārbaudes protokola trūkumu novēršanas plānam, zvērinātam revidentam un/vai zvērinātu revidentu praksei darbojoties labā ticībā un profesionāli. Šādas profesionālas un labticīgas sadarbības rezultātā Finanšu ministrija ir tiesīga nepiemērot sankcijas un/vai uzraudzības pasākumus, tādējādi uzskatot pārkāpumu par novērstu.

Saistībā ar 2018.gada pārbaužu (inspekciju) periodā konstatētajiem trūkumiem, nevienam no pārbaudāmajiem zvērinātiem revidentiem vai zvērinātu revidentu praksēm sankcijas netika piemērotas.

# 5. Par turpmāk nākamajā periodā veicamo pārbaužu (inspekciju) galvenajiem jautājumiem

Pārbaužu (inspekciju) joma ietver zvērināta revidenta un zvērinātu revidentu prakses iekšējās kvalitātes kontroles sistēmas novērtējumu, lai pārbaudes veicējs varētu objektīvi apliecināt zvērināta revidenta profesionālo pakalpojumu kvalitāti. Finanšu ministrija par prioritāti nākamajā periodā veicamajām pārbaudēm (inspekcijām), izvirza šādus galvenos jautājumus:

* Ziņošanas un satura prasību ievērošana par gada atklātības ziņojumu;
* Profesionālās skepses piemērošana revīzijas pierādījumu izvērtēšanā;
* Vai zvērināts revidents ir pārbaudījis klienta pārskata pielikumā atspoguļotās informācijas pilnīgumu un šā pārskata noformēšanas prasību atbilstību;
* Revidenta ziņojuma formāta un satura atbilstība, tai skaitā galveno revīzijas jautājumu iekļaušana.

1. *Veiktās pārbaudes (inspekcijas) laikā, pilnvaroto pārstāvju konstatētais trūkums, kas, saskaņā ar Ministru kabineta 2017.gada 7.marta noteikumu Nr.136 "Noteikumi par revīzijas pakalpojumu kvalitātes kontroles prasību ievērošanas pārbaudi un pilnvaroto pārstāvju kvalifikācijas prasībām" 15.punktu, ir iekļauts pārbaudes protokolā un par kuru nav panākta vienošanās ar pārbaudāmo zvērinātu revidentu praksi.* [↑](#footnote-ref-1)